হাওয়া (চলচ্চিত্র)
হাওয়া হলো ২০২২ সালের একটি বাংলাদেশী বাংলা ভাষার রহস্য–নাট্যধর্মী চলচ্চিত্র, যেটি পরিচালনা করেছেন মেজবাউর রহমান সুমন। এটি সুমনের পরিচালিত প্রথম চলচ্চিত্র। চলচ্চিত্রটি সান মিউজিক অ্যান্ড মোশন পিকচার্স লিমিটেডের অধীনে প্রযোজিত এবং ফেসকার্ড প্রোডাকশনের অধীনে নির্মিত হয়েছে। চলচ্চিত্রটির গল্প মূলত একালের রূপকথা নির্ভর, যার কাহিনি গভীর সমুদ্রে মাছ ধরার ট্রলারে আটকে পড়া আটজন মাঝি-মাল্লা এবং এক রহস্যময় বেদেনীকে ঘিরে আবর্তিত হয়েছে। এতে শ্রেষ্ঠাংশে অভিনয় করেছেন চঞ্চল চৌধুরী, নাজিফা তুষি, শরীফুল রাজ, সুমন আনোয়ার, নাসির উদ্দিন খান, সোহেল মণ্ডল ও রিজভী রিজু। চলচ্চিত্রটি ২০২২ সালের ২৯ জুলাই বাংলাদেশের প্রেক্ষাগৃহে মুক্তি পায়। মুক্তির পর চলচ্চিত্রটি এর পরিচালনা, চিত্রগ্রহণ ও অভিনয়শিল্পীদলের অভিনয়ের জন্য প্রশংসিত হয়। এটি ৪৭তম জাতীয় চলচ্চিত্র পুরস্কারে ২টি বিভাগে এবং ২৪তম মেরিল-প্রথম আলো পুরস্কারে ৬টি মনোনয়ন থেকে সেরা চলচ্চিত্র, সেরা চলচ্চিত্র পরিচালক (সুমন)-সহ পাঁচটি পুরস্কার অর্জন করে।